מושיק אביב

מושיק (משה) אביב (נולד ב-1 ביוני 1971) הוא מנכ"ל ארגון יד לבנים הארצי. בעבר כיהן כראש מערך ההסברה הלאומי במשרד ראש הממשלה וכיועץ לראש ממשלת ישראל. לפני כן שימש גם כמנהלו של מרכז ההסברה וראש המטה לטקסים ולאירועים ממלכתיים של מדינת ישראל.

ביוגרפיה
אביב נולד בלוד, התגייס למסלול פיקוד בגדנ"ע ובמשך כעשרים וחמש שנות שירות שירת בתפקידים שונים בפיקוד הנח"ל, במערך ההכנה לצה"ל ובחיל החינוך והנוער. בין היתר פיקד על בסיס הגדנ"ע בשדה בוקר ועמד בראש מדור הכנה לצה"ל באגף כח האדם.

אביב הוא בוגר תואר ראשון במנהל עסקים ותואר שני בחינוך ומנהל חינוכי. הוא בוגר מכון מנדל למנהיגות כמו גם תוכנית המנהיגות הבכירה של עמותת קולות.

בשנים 2006–2008 פיקד על ענף השכלה, עליה והשתלבות חברתית במפקדת קצין החינוך והנוער הראשי. במסגרת זו פיקד על תיכון צה"ל, ריכז את מערך המתנדבים האזרחיים בצבא, והוביל את התוכנית הצה"לית לשילוב יוצאי אתיופיה.

בשנים 2008–2012 פיקד על ענף תרבות והיה אחראי לחידוש והרחבת פעולתן של הלהקות הצבאיות. בתקופת כהונתו צמצם צה"ל באופן דרסטי את מיקור החוץ וההזמנה של אומנים אזרחיים להופעה בצבא ואלו הוחלפו בהופעות של הלהקות שמספרן הורחב וסגנון השירים אותו הן מבצעות גוון. בשנת 2010 הוציא הענף בראשותו אלבום חדש ובו יצירה מקורית של הלהקות - את הבית. בנוסף ערך והוציא לאור את שירון צה"ל שריכז את השירים המרכזיים שבוצעו על ידי הלהקות לאורך שנות קיומן. אביב שם בתפקידו את הדגש גם על נושא העברית בצה"ל ופעל ליצירת שיתופי פעולה בתחום.

בשנים 2013–2015 פיקד על המדרשה הצבאית לחינוך בהר גילה (מדרשת חינוך ירושלים).

בשנת 2015 פרש משירותו הצבאי בדרגת סגן אלוף ומונה למנהל מרכז ההסברה לאחר תקופה ארוכה בה איישו את התפקיד ממלאי מקום. אביב היה ממונה על הפקת כלל הטקסים, הלוויות, האזכרות והאירועים הממלכתיים במדינת ישראל ובכלל זאת על טקסי יום העצמאות, טקס יום הזיכרון לנפגעי פעולות האיבה, טקסי זיכרון נוספים ועל הפעלת נוהל חבצלת. החל משנת 2015 הוא שימש גם כיושב ראש הוועדה הציבורית הבוחרת את מדליקי המשואות בטקס הפתיחה של יום העצמאות.

במסגרת תפקידו היה אחראי על הפקת הלוויה הממלכתית של שמעון פרס, אירועי היובל למלחמת ששת הימים ואיחוד ירושלים, האירוע לציון 40 שנה למבצע יונתן באנטבה ואירוע ההוקרה לכבאים ולכוחות הביטחון לאחר גל השרפות בישראל (2016). החל מיום העצמאות ה-67 עומד אביב בראש הוועדה הציבורית הבוחרת את מדליקי המשואות בטקס הפתיחה של יום העצמאות. בשנת 2017 מונה לראש מטה חגיגות שנת ה-70 למדינת ישראל ובמסגרת זו היה אחראי להפקתם של מספר רב של אירועים, ביניהם ציון האירוע בכיכר טיימס בניו יורק, "מצעד האור הישראלי" בתל אביב, ישיבת ממשלה חגיגית בבית העצמאות, מופע ההצדעה "הפסקול של המדינה", שנערך בבאר שבע, ופארק התנ"ך, שהוקם בקצרין. בשנת 2019 הביא לשינוי במסגרתו מצולמים ומשודרים הטקסים הממלכתיים באמצעי התקשורת ובשידור חי בפייסבוק.

בשנים 2018–2019 היה עמית של המכון למנהיגות של גשר מפעלים חינוכיים. בנוסף היה שותף ליוזמת 929 - תנ"ך ביחד ופרסם לאורך השנים פרשנויות שונות לפרקי התנ"ך במסגרת זו.

באוגוסט 2023 החליט ראש הממשלה בנימין נתניהו למנות את אביב לראש מערך ההסברה הלאומי.

באוקטובר 2023, מיד עם פרוץ מלחמת חרבות ברזל, הקים אביב את חמ"ל מערך ההסברה הלאומי כחמ"ל פיזי בקריה בתל אביב, שמתכלל את כלל הגורמים העוסקים בתחומי ההסברה לציבור הבינלאומי והמקומי, ובהם - דובר צה"ל, משטרת ישראל, שירות הביטחון הכללי, המטה לביטחון לאומי, מתאם פעולות הממשלה בשטחים, משרד החוץ, משרד התפוצות, לשכת העיתונות הממשלתית, לשכת הפרסום הממשלתית וגופים נוספים, בשיתוף עם התארגנויות מתנדבים.

במסגרת פעילות מערך ההסברה במלחמת "חרבות ברזל", הוביל אביב מגוון רחב של מהלכים, וביניהם – הקמת אולפן המשמש לתדרוכים יומיים וראיונות בתקשורת הזרה, פיתוח וקידום אתר המיועד לקהל בין-לאומי ומתעד את זוועות 7 באוקטובר, לקראת הדיון בבית הדין הבינ"ל בהאג, סיורי עיתונאים זרים באזור עוטף עזה, וקמפייני הסברה ייעודיים בנושאים מגוונים, בהם יום הזיכרון הבין-לאומי לשואה והסופרבול.

ב-9 במאי 2024 פורסם כי הודיע לנתניהו על רצונו לסיים את תפקידו.

קישורים חיצוניים

 דבר מנהל מרכז ההסברה, באתר מרכז ההסברה


 תוכנית רב-שנתית חדשה תשפר את שילוב האתיופים בצה"ל


ביאורים

הערות שוליים

קטגוריה:חיילי חיל החינוך והנוער
קטגוריה:סגני-אלופים בצה"ל
קטגוריה:אנשי חינוך ישראלים
קטגוריה:ישראלים שנולדו ב-1971